  Майя Бывальцева 18-21 куарусёнэ Сыктывкарын Финн-угор калыкъёслэн учкон (визуальной) искусствооссыя «Туйвеж» VI калыккуспо фестиваль ортчоз. Ужрад Россилэн улосвылъёсысьтыз, Венгриысь, Эстониысь, Финляндиысь режиссёръёсты, операторъёсты, мультфильм суредасьёсты но туспуктӥсьёсты люкалоз. Со сярысь ужрадлэн сайтаз ивортэмын. Фестивальлэн ужранрадлыкез 10 вожвылъяськон ӧръёслэсь кылдытэмын: вакчи документальной фильмъёсъя конкурс (30 минутозь) удысужчиос (профессионалъёс) пӧлын вакчи документальной фильмъёсъя конкурс (30 минутозь) тунсыкъяськисьёс пӧлын вакчи шудон фильмъёсъя конкурс (30 минутозь) удысужчиос пӧлын вакчи шудон фильмъёсъя конкурс (30 минутозь) тунсыкъяськисьёс пӧлын вакчи анимаци фильмъёсъя конкурс (15 минутозь) удысужчиос пӧлын вакчи анимаци фильмъёсъя конкурс (15 минутозь) тунсыкъяськисьёс пӧлын мерлыко рекламаен яке крезьгуро роликъёсъя (клипъёсъя) (5 минутозь) конкурс телевиденилы лэсьтэм вакчи киноя (30 минутозь) конкурс этнографияя вакчи киноя (30 минутозь) конкурс туспуктэмъёсъя конкурс (одӥг адямилэсь дасозь уж) Ужъёс 2014-2019 аръёсы лэсьтэмын луыны кулэ Фестивальлэн ужан кылыз – ӟуч. Мукет кылын лэсьтэм ужъёслы субтитръёс яке синхрон амалэн берыктон кулэ. Куриськонъёсты но ужъёсты радъясьёс 4-тӥ гудырикошконозь возьмало. Фестивальлэн валатэтэныз, озьы ик пыриськисьлэсь куриськонзэ радъясьлэн  шедьтыны луэ. Ужъёсты дунъяны нимысьтыз жюри кылдытозы. Отчы тодмо кун но мер ужасьёс, удысужлыко кинорежиссёръёс, актёръёс, операторъёс но сценаристъёс пыро. Туйвеж коми кылысь «сюрес вож» шуыса берыктӥське. Фестивальлэн нимыз ӵыжы-выжы лулчеберетъёслэсь, мылкыдзыя матын луись адямиослэсь одӥг интыын огазеяськемзэс возьматэ. «Туйвеж» - со финн-угор калыкъёслэсь туала учкон искусствозэс возьматон но, вожвылъяськон но. Нырысетӥез ужрад 2009-тӥ арын ортчиз но со дырысен кык арлы одӥг пол радъяськылэ. Фестиваль ӵыжы-выжы калыкъёслэсь кылзэс, лулчеберетсэс но йылолъёссэс утён ужын аспӧртэм инты басьтэ Ватсалом, 2017-тӥ арын «Туйвеж» фестивальын Удмуртиысь «Пасхальный напев» фильм «Устоез этнографи фильм» вожвылъяськонын данъет басьтӥз. Тодэ вайытом, вить удмуртъёс «Мерлыко вотэсъёсысь финн-угор кизилиос» вожвылъяськонын вормизы. Тегъёс: Лулчеберет Удмуртия искусство фестиваль вожвылъяськон удмуртъёс финн-угоркалыкъёс туспуктэм видео  